ប្រទេស​នូវែលសេឡង់​ចាប់ផ្តើម​ចាក់​វ៉ាក់សាំង​ដល់​កុមារ​ដែល​មាន​អាយុ៥ទៅ១១ឆ្នាំ​ 
វេជ្ជបណ្ឌិតAnthony Jordan នាយក​កម្មវិធី​ចាក់​វ៉ាក់សាំង​កូវីដ១៩របស់​ក្រុង Auckland នៃ​ប្រទេស​នូវែលសេឡង់ បាន​បញ្ជាក់​ក្នុង​សេចក្តីថ្លែងការណ៍​ថា៖ «ការ​ចាក់​វ៉ាក់សាំង​​នៅ​ពេល​ឥឡូវ​នេះ ជា​មធ្យោបាយ​ដ៏​ប្រសើរ​មួយ​​​​​ដើម្បី​ជួយ​ការពារ​ដល់​​កុមារ មុន​ពេល​​ពួកគេ​ត្រឡប់​​កាន់​ទៅ​សាលារៀន​វិញ។
វ៉ាស៊ីនតោន — ប្រទេសនូវែលសេឡង់បានចាប់ផ្តើមចាក់វ៉ាក់សាំងដល់កុមារដែលមានអាយុពី៥ទៅ១១ឆ្នាំកាលពីថ្ងៃចន្ទម្សិលមិញដោយប្រើវ៉ាក់សាំងបង្ការជំងឺកូវីដ១៩សម្រាប់កុមាររបស់ក្រុមហ៊ុនឱសថ Pfizer។ វ៉ាក់សាំងប្រមាណជាង១សែន២ម៉ឺនដូស ត្រូវបានគេដឹកជញ្ជូនទៅកាន់មណ្ឌលចាក់វ៉ាក់សាំងចំនួន៥០០កន្លែងនៅទូទាំងប្រទេស។ នេះបើតាមការបញ្ជាក់របស់ក្រសួងសុខាភិបាល។ វេជ្ជបណ្ឌិត Anthony Jordan នាយកកម្មវិធីចាក់វ៉ាក់សាំងកូវីដ១៩របស់ក្រុង Auckland នៃប្រទេសនូវែលសេឡង់ បានបញ្ជាក់ក្នុងសេចក្តីថ្លែងការណ៍ថា៖ «ការចាក់វ៉ាក់សាំងនៅពេលឥឡូវនេះ ជាមធ្យោបាយដ៏ប្រសើរមួយដើម្បីជួយការពារដល់កុមារ មុនពេលពួកគេត្រឡប់កាន់ទៅសាលារៀនវិញ។ ភស្តុតាងនានាបង្ហាញថា បើទោះបីជាកុមារ មានរោគសញ្ញាបន្តិចបន្តួចក្តី កុមារមួយចំនួនក៏នៅតែអាចឈឺធ្ងន់បាន ហើយអាចត្រូវចូលព្យាបាលក្នុងមន្ទីរពេទ្យ ប្រសិនបើពួកគេបានឆ្លងជំងឺកូវីដ១៩នោះ។ ការចាក់វ៉ាក់សាំងក៏ជួយការពារពួកគេមិនឲ្យចម្លងមេរោគនោះទៅសមាជិកក្រុមគ្រួសាររបស់ពួកគេដែលងាយទទួលរងគ្រោះ»។ ដោយឡែកនៅក្នុងសហរដ្ឋអាមេរិកវិញ លោកវេជ្ជបណ្ឌិត Vivek Murthy ប្រធានសុខភាពសាធារណៈរបស់អាមេរិក បានព្រមានöកាលពីថ្ងៃអាទិត្យក្នុងកម្មវិធី State of the Union របស់ទូរទស្សន៍ CNN ថា៖ «វីរុសបំប្លែងថ្មីអូមីក្រុងនៅមិនទាន់ហក់ឡើងដល់កម្រិតខ្ពស់បំផុតនៅក្នុងសហរដ្ឋអាមេរិកនៅឡើយទេ។ ពេល២ឬ៣សប្តាហ៍ខាងមុខនេះ អាចជារយៈពេលដែលមានភាពតានតឹងខ្លាំងដោយសារវីរុសអូមីក្រុងនេះ»។ ប៉ុន្តែទោះបីជាយ៉ាងនេះក្តី លោកក៏បានឲ្យដឹងផងដែរថា មានការថយចុះនូវករណីឆ្លងនៅទីកន្លែងមួយចំនួនដូចជានៅក្នុងរដ្ឋ New York និងរដ្ឋ New Jersey ជាដើម។ ដោយឡែកនៅក្នុងប្រទេសអង់គ្លេសឯណោះវិញ ការធ្វើចត្តាឡីស័កសម្រាប់អ្នកដែលឆ្លងជំងឺកូវីដ១៩ ត្រូវបានកាត់បន្ថយពីចំនួន១០ថ្ងៃមកនៅត្រឹម៥ថ្ងៃវិញ។ វិធានការថ្មីនេះ ត្រូវបានចូលជាធរមានកាលពីថ្ងៃចន្ទម្សិលមិញ។ រដ្ឋមន្ត្រីសុខាភិបាលចក្រភពអង់គ្លេសលោក Sajid Javid បាននិយាយថា «នេះជាវីធីដែលធ្វើឲ្យមានតុល្យភាពនិងសមាមាត្រក្នុងការផ្តល់សេរីភាពនិងកាត់បន្ថយសម្ពាធដល់ការផ្តល់សេវាសាធារណៈដ៏សំខាន់សម្រាប់រដូវរងានេះ។ វាមានសារៈសំខាន់ដែលត្រូវបញ្ឈប់ការធ្វើចត្តាឡីស័ក បន្ទាប់ពីការធ្វើតេស្តឃើញលទ្ធផលអវិជ្ជមាន២ដងរួចមកដើម្បីធានាថា អ្នកមិនមានជំងឺឆ្លងកូវីដ១៩នោះទេ។ ដោយឡែកនាយិកាប្រតិបត្តិរបស់អង្គការ UNICEF លោកស្រី Henrietta Fore និយាយកាល ពីថ្ងៃសៅរ៍កន្លងមកថា វ៉ាក់សាំងកូវីដចំនួន១លាន១សែនដូស ត្រូវបានដឹកជញ្ជូនទៅឲ្យប្រទេសរវ៉ាន់ដាដែលជាផ្នែកមួយនៃការផ្គត់ផ្គង់១ពាន់លានដូសតាមរយៈកម្មវិធី COVAX របស់អង្គការសហប្រជាជាតិ។ លោកស្រីបន្តទៀតថា៖ «ដោយចំនួនមនុស្សដ៏ច្រើនដែលនៅមិនទាន់បានចាក់វ៉ាក់សំាងដូសលើកទី១នោះ យើងដឹងថា យើងនៅមានការងារជាច្រើនទៀតដែលត្រូវធ្វើនោះ»។ សាកលវិទ្យាល័យ Johns Hopkins ក្នុងសហរដ្ឋអាមេរិក បានឲ្យដឹងនៅថ្ងៃព្រឹកថ្ងៃចន្ទម្សិលមិញថា អ្នកឆ្លងជំងឺកូវីដ១៩សរុបនៅទូទាំងពិភពលោករហូតមកដល់ពេលនេះ មានចំនួន៣២៨លាន១សែននាក់ ខណៈដែលអ្នកស្លាប់ដោយសារជំងឺនេះ មានចំនួន៥លាន៥សែននាក់។ សាកលវិទ្យាល័យនេះក៏បានឲ្យដឹងផងដែរថា វ៉ាក់សាំងប្រមាណ៩ពាន់៧០០លានដូស ត្រូវបានចាក់ឲ្យមនុស្សនៅទូទាំងពិភពលោក៕